text: Åbent benbrud stoppede ham ikke
  27 september 2010 kl. 15.14
  Det kan gå rigtigt galt, når man sætter sig på en ulovlig knallert og hiver gashåndtaget i bund. Det ved Malte Ryø. For ham endte det med et åbent lårbensbrud. Men det stoppede ham ikke.
  Det er to år siden Malte Ryø med over 70 kilometer i timen kørte sin ulovlige knallert ind i siden på en bil.
  
  Husker ikke ret meget
  - Jeg kan ikke huske noget så meget af det - ud over jeg vågner op og der er blod og en smadret bil og en smadret scooter, fortæller han til TV SYD.
  
  Ikke første gang
  TV SYD besøgte ham, da han var indlagt på sygehuset i Kolding med åbent lårbenbrud. 
  - Det er ikke første gang, det er sket for mig, indrømmede han dengang. 
  Men det er så slemt, at du ikke vil køre ulovligt mere? 
  - Ja, det er ihvertfald ved at være derhenaf.
  
  Problemer med ben
  I dag er Malte Ryø 18 år og arbejder på et værksted i Vejen. Ulykken dengang kan han stadig mærke i kroppen.
  - Jeg har et lidt skævt ben. Det går op i hofte og ryg, så der er stadig lidt problemer med det.
  
  Stoppede ikke
  Men ulykken fik ham ikke til at sætte farten ned. 
  - Ja, men ikke helt så hurtigt. Det blev droslet lidt ned.
  
  Nu kører han bil
  Knallerten er det nu slut med. Den blev for en måned siden skiftet ud med kørekort og bil. Og som bilist er Malte Ryø meget opmærksom på hurtige knallerter i trafikken. For han ved alt for godt, at de er der - og at de ikke er til at stoppe.
  
  Man er udødelig
  Hvad kunne have fået dig til at holde op med at køre for stærkt på ulovlig knallert dengang?
  - Det ved jeg godt nok ikke. Jeg kunne egentlig ikke forestille mig, der var noget, der kunne stoppe mig? Man følte sig udødelig. Det er man jo så ikke.
  